TIDLOR บวก 4% จับตา “สินเชื่อรวม – ค่านายหน้า” โตเด่น หนุนกำไร Q2 แตะ 820 ลบ.
TIDLOR บวก 4% โบรกฯเชียร์ “ซื้อ” เป้า 53 บ. ลุ้นกำไรไตรมาส 2 แตะ 820 ลบ. โตเกือบ 2 เท่าตัว จากสินเชื่อรวมและค่านายหน้าที่โตขึ้น
14 ก.ค. 2564

ผู้สื่อข่าวรายงานว่าวันนี้ (14 ก.ค. 2564) ราคาหุ้น บริษัท เงินติดล้อ จำกัด (มหาชน) หรือ TIDLOR ณ เวลา 16.24 น. อยู่ที่ระดับ 40.75 บาท เพิ่มขึ้น 1.50 บาท หรือ 3.82% โดยทำจุดสูงสุดที่ 41 บาท และทำจุดต่ำสุดที่ 38.75 บาท ด้วยมูลค่าการซื้อขาย 892.46 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ได้ระบุในบทวิเคราะห์ (14 ก.ค.2564) โดยคาดว่ากำไรสุทธิไตรมาส 2/2564 อยู่ที่ 820 บาท ซึ่งเพิ่มขึ้น 192% จากงวดเดียวกันของปีก่อน เพราะ 1) ด้วยการเติบโตของสินเชื่อรวมและไม่ได้มีการยกเว้นดอกเบี้ยเพื่อช่วยเหลือลูกค้าในช่วง COVID-19 เหมือนในไตรมาส 2/2563 (2) รายได้ค่านายหน้าจากธุรกิจนายหน้าประกันวินาศภัยและประกันชีวิตเติบโตขึ้น (3) การกลับรายการขาดทุนจากการด้อยค่าตามมาตรฐานการรายงานทางการเงินฉบับที่ 9 (TFRS9) สำหรับกำไรเพิ่มขึ้น 5% จากไตรมาสก่อน เพราะการเติบโตของสินเชื่อรวมและการเพิ่มขึ้นของรับผลตอบแทนจากอัตราดอกเบี้ยรับ (yield on loan) จากที่ไม่ได้ลดอัตราดอกเบี้ยลงเหมือนคู่แข่ง ด้านคุณภาพสินทรัพย์ NPL Ratio คาดเพิ่มขึ้นเล็กน้อยอยู่ที่ 1.55% จากในไตรมาส 1/2564 ทั้งนี้ยังคงแนะนำ “ซื้อ” ราคาเป้าหมาย 53 บาท 